Landbou is 'n vennootskap van klomp rolspelers – Wilken - Bladsy 5
Nuusflitse – Maart 2019 - Landbou is 'n vennootskap van klomp rolspelers – Wilken
Nuusflitse – Maart 2019
Kry jou paar Vriende-veldskoene en ondersteun landbouers
Een van dié vier binnekort as jongboer-wenner aangewys
VL rig versoek aan ringkoppe oor grensprobleme
Landbou is 'n vennootskap van klomp rolspelers – Wilken
VKB-voerskenking gaan aan dié plekke
Hierdie plaasprotokol geld tydens verkiesing
Landbouers begin veediefstal-hulplyn al meer gebruik
Nuwe tariewe vir VL-ledegeld beskikbaar
VL beklemtoon wéér verskil tussen 'n landbou-organisasie en AfriForum
Landbouers moet beter kommunikasie en beheer op dié WhatsApp-groepe toepas
Sogenaamde "polisiebeamptes" slaan weer in VS toe
Tariewe van identifikasie-sertifikate vir diere verhoog in April
SAPD gee terugvoer oor PSIRA en reserviste
Onwettige jag met honde neem toe in VS
Bladsy 5 van 15
Vrystaat Landbou (VL) beskou die uitsprake dat 20% produsente 80% van Suid-Afrika se voedsel produseer as onverantwoordelik en gevaarlik. Só het Francois Wilken, President van VL, gesê nadat dié uitlatings onlangs in die media gemaak is.
Volgens hom word landbou in die Vrystaat as 'n geïntegreerde vennootskap tussen almal in die landbou-waardeketting beskou. Dit sluit kommunale, opkomende, kommersiële en sogenaamde megaboere, waarvan baie lede van georganiseerde landbou is, in. Landboubesighede en bedrywe, insetverskaffers, verwerkers én finansierders is almal kardinale rolspelers in die landbousektor.
"Om byvoorbeeld 'n paar groot beesvoerkrale as die voorsieners van vleis vir die land te sien, is oorvereenvoudig. Die beeste wat eers gevoer word, word aan hulle deur die hele spektrum van produsente, ongeag die grootte van die boerdery, voorsien," het Wilken gesê.
Gewone landbouers belangrik
Hy meen om sekere dele van die waardeketting op te offer én die onvermoë van die regering, korrupsie en ideologiese opportunisme te verbloem, is gevaarlik en onregverdig. "Omdat twee lokomotiewe byvoorbeeld 30 treinwaens trek, kan jy nie besluit om die waens eenvoudig af te haak en dink die lokomotiewe gaan in elkgeval die bestemming bereik nie."
Volgens Wilken is landbouproduksie ook baie meer kompleks as net die produksie van stapelvoedsel. "Vat die wolbedryf as voorbeeld. Dit is 'n multimiljard-uitvoerindustrie waar die wol soms in van die moeilikste dele van ons land geproduseer word deur gewone en kleiner landbouers."
Hy het gesê daar is dus baie ander bedrywe wat 'n rol speel om die broodnodige buitelandse valuta te genereer. Wilken meen die sogenaamde "kleinboere" is die landbouers wat die ekonomie van klein dorpies in stand hou en werk aan die ongeskoolde arbeidsmag verskaf.
Raak betrokke by gevestige strukture en werk saam
"Vrystaat Landbou bly, soos deur sy geskiedenis, verbind daartoe om die belange van al sy lede en landbou in die algemeen te dien en te verseker dat elke produsent 'n regverdige en billike kans sal hê om sy passie uit te leef," het Wilken gesê.
Volgens hom is dit belangrik dat landbouers binne gevestigde strukture betrokke raak, deelneem en self hul toekoms bepaal.
"Ons moet ook bedag wees vir die misbruik van die media, emosie en persoonlike aanvalle om korttermyn doelwitte te bereik," het hy gesê. "Elke produsent moet verantwoordelikheid neem vir homself deur betrokke te raak, sy stem te laat hoor en nie net met 'n wenslys te sit en hoop iemand gaan verby kom en dit waar maak nie."